Illum, il-Kummissjoni tilqa' b'sodisfazzjon il-ftehim politiku bejn il-Parlament Ewropew u l-Istati Membri tal-UE dwar l-ewwel programm tal-UE li għandu l-għan li jħaffef l-irkupru u jixpruna t-trasformazzjoni diġitali tal-Ewropa. In-negozjati bi trilogu issa ġew konklużi, u jonqos biss l-approvazzjoni finali tat-testi ġuridiċi mill-Parlament Ewropew u mill-Kunsill. B'valur ta' €7.5 biljun (bi prezzijiet attwali), il-programm Ewropa Diġitali hu parti mill-baġit fit-tul li jmiss tal-UE li jkopri l-perjodu 2021-2027. Dan se jipprovdi finanzjament għal proġetti f'ħames oqsma kruċjali: is-supercomputing, l-intelliġenza artifiċjali, iċ-ċibersigurtà, il-ħiliet diġitali avvanzati, u li jkun żgurat l-użu mifrux tat-teknoloġiji diġitali fl-ekonomija u fis-soċjetà kollha. Il-programm hu mirqum biex ixejjen id-distakk bejn ir-riċerka tat-teknoloġiji diġitali u l-użu tagħhom, u biex iwassal ir-riżultati tar-riċerka fis-suq – għall-benefiċċju taċ-ċittadini u tan-negozji tal-Ewropa, u b'mod partikolari tal-intrapriżi żgħar u medji. L-investimenti permezz tal-programm Ewropa Diġitali jappoġġaw l-objettivi doppji tal-Unjoni ta' tranżizzjoni ekoloġika u ta' trasformazzjoni diġitali, u se jsaħħu r-reżiljenza u l-awtonomija strateġika tal-Unjoni. Il-Viċi President Eżekuttiv Margrethe Vestager qalet: “Dan il-programm hu waħda mill-għodod ewlenin biex niżguraw li s-setturi diġitali se jmexxu 'l quddiem l-irkupru. Il-ftehim juri li lkoll qed naħdmu flimkien biex isawru u nwieżnu t-trasformazzjoni diġitali tas-soċjetà u tal-ekonomija tal-Ewropa.” Il-Kummissarju Ewropew għas-Suq Intern Breton stqarr: “Il-pandemija ħarġet fid-dieher il-ħtieġa li ninvestu fil-kapaċitajiet diġitali tagħna, mis-superkompjuters għaċ-ċibersigurtà. Il-programm Ewropa Diġitali se jgħin lin-negozji Ewropej, b'mod speċjali lil dawk iżgħar, biex jintroduċu teknoloġiji avvanzati, jikbru u jibbenefikaw mill-bosta opportunitajiet li toffri t-trasformazzjoni diġitali. Dan se jgħin liċ-ċittadini tagħna jaġġornaw il-ħiliet diġitali tagħhom. Dan hu essenzjali biex inwettqu ż-żewġ tranżizzjonijiet diġitali u ekoloġiċi, biex nippromwovu s-sovranità teknoloġika tagħna, u biex insaħħu l-kapaċitajiet diġitali strateġiċi tagħna.” Bħala l-passi li jmiss, il-ftehim politiku proviżorju li ntlaħaq illum jeħtieġ l-approvazzjoni tal-Parlament Ewropew u tal-Kunsill. Wara dan, il-Kunsill ilesti l-pożizzjoni tiegħu fl-ewwel qari. Jekk il-Parlament jaqbel mal-pożizzjoni tal-Kunsill fl-ewwel qari, l-att jiġi adottat, u tkun tista' tibda l-implimentazzjoni tal-programm fil-bidu tal-2021 mad-dħul fis-seħħ tal-Qafas Finanzjarju Pluriennali (QFP) l-ġdid. Il-programm Ewropa Diġitali se jikkumplimenta programmi oħra tal-UE, bħal Orizzont Ewropa, il-programm tal-UE għar-riċerka u l-innovazzjoni li dwaru ntlaħaq ftehim politiku l-ġimgħa li għaddiet, kif ukoll il-Faċilità Nikkollegaw l-Ewropa għall-infrastruttura diġitali. Il-Kummissjoni ppubblikat abbozz ta' orjentazzjonijiet għall-programm Ewropa Diġitali li se jsawru l-programmi ta' ħidma u s-sejħiet għal proposti għall-ewwel sentejn tal-programm (2021-2022). Fl-10 ta' Novembru 2020, intlaħaq ftehim politiku bejn il-Parlament Ewropew, l-Istati Membri tal-UE fil-Kunsill, u l-Kummissjoni dwar il-baġit tal-UE fit-tul li jmiss u NextGenerationEU. Bħala l-pass li jmiss issa hemm bżonn urġenti li ssir l-adozzjoni legali tal-pakkett tal-QFP flimkien mar-ratifika tad-Deċiżjoni dwar ir-Riżorsi Proprji. Ladarba jiġi adottat, il-baġit fit-tul tal-UE, flimkien mal-inizjattiva NextGenerationEU, li hi strument temporanju mfassal biex jagħti spinta lill-irkupru tal-Ewropa, se jkun l-akbar pakkett ta' stimolu li qatt ġie ffinanzjat mill-baġit tal-UE. B'kollox hemm €1.8 triljun (fi prezzijiet tal-2018) biex jgħinu lill-Ewropa tinbena mill-ġdid wara l-COVID-19. Se tkun Ewropa aktar ekoloġika, aktar diġitali u aktar reżiljenti. Aktar dwar il-programm Ewropa Diġitali Skeda informattiva Il-qasam diġitali fil-baġit fit-tul tal-UE Baġit fit-tul tal-UE 2021-2027 u NextGenerationEU Pjan ta' rkupru Orizzont Ewropa